El PECCat 2010-20 va ser concebut com un instrument de planificació i ordenació territorial que portava associat una proposta clara de suport a la inversió en les infraestructures previstes.
Degut al context actual, caracteritzat per un escenari de contenció pressupostària severa i de crisi, les previsions de tirar endavant els programes d'inversió previstos no s'han pogut executar, almenys, a curt o mitjà termini.
El fet de no haver pogut desenvolupar el Pla tal i com s'havia dissenyat en el seu moment, implica un replantejament dels objectius operatius i línies d'actuació, encara que es mantenen vigents els seus objectius estratègics i les seves potencialitats, com per exemple els Plans Locals d'Equipaments.
Per tot el que s'ha comentat anteriorment, es planteja promoure un procés d'actualització del PECCat en dos temps: a curt-mig termini per adequar la norma a la situació actual, i a llarg termini per implantar eines de racionalització dels equipaments existents que puguin modificar la nova norma.
Actualment s'ha començat a treballar en la revisió dels estàndards escènics i musicals, tenint en compte la proposta de nous criteris del nou pla on s'explicita la necessitat de flexibilitzar els criteris, amb la incorporació de mecanismes de modificació que facilitin que el pla pugui incorporar els canvis que es produeixen en l'àmbit local i de revisar a la baixa els estàndards per adaptar-los a l'escassetat de recursos del context actual.
Els objectius que persegueix la revisió del PECCat, així com els criteris seguits per aconseguir-los, són els següents:
Flexibilitzar el pla per tal que pugui incorporar els canvis que s'estan produint en l'àmbit local i per ajustar-lo a l'actual restricció pressupostària:
a) Flexibilitzar els criteris amb la incorporació de mecanismes de modificació que facilitin que el pla pugui incorporar els canvis que es produeixen en l'àmbit local.
b) Revisar a la baixa els estàndards per adaptar-los a l'escassetat de recursos del context actual.
c) Donar més pes als criteris correctors per tal de potenciar les singularitats i enfortir els motors de l'acció cultural.
Promoure el reequilibri territorial i la cooperació en l'àmbit local:
a) Mantenir el municipi com a unitat estructural de planificació.
b) Acceptar que pugui haver-hi també, com a unitats de planificació, sistemes territorials integrats per diversos municipis d'una àrea territorial, per promoure la cooperació intermunicipal i la racionalització i optimització dels recursos.
c) Incorporar els àmbits específics: la ciutat de Barcelona i la Vall d'Aran.
d) Tenir en compte les singularitats territorials i les centralitats.
Fomentar l'eficàcia, l'eficiència i la sostenibilitat dels equipaments culturals:
a) Potenciar models de gestió i finançament que permetin aconseguir la màxima eficàcia, eficiència i sostenibilitat.
b) Potenciar el desplegament d'estratègies per captar, dinamitzar i consolidar els públics assistents i aconseguir la màxima penetració social.
c) Difondre els casos de bones pràctiques.
Contextualitzar el pla per poder-lo desenvolupar satisfactòriament en la seva globalitat:
a) Allargar el període de vigència del pla per tal de fer possible el seu desplegament.
b) Fer una avaluació continuada del pla a través d'una comissió de seguiment i a partir d'un sistema d'indicadors.
c) Assegurar la seva transversalitat en relació als sistemes vigents: SPEEM (Sistema d'Equipaments Escenicomusicals), XAAV (Xarxa Arts Visuals), MLP (Mapa de Lectura Pública), SAC (Sistema d'Arxius de Catalunya) i PM (Pla de Museus), incorporant els canvis que es vagin produint en cada sistema.
d) Extrapolar a altres tipologies d'equipaments les conclusions i propostes que es generin en grups de treball específics d'un sistema i que siguin aplicables a altres.
e) Promoure la realització de Plans Locals d'Equipaments i Estudis de Programació.
El projecte de revisió del PECCat s'ha plantejat en 6 passos, tal i com es descriuen a continuació:
Actualització del cens d'equipaments: Gràcies a la unificació de les diverses bases de dades de les unitats del Departament de Cultura (Arxius, Biblioteques, Museus i el Sistema Públic d'Equipaments Escènics i Musicals –SPEEM–) amb la resta de tipologies d'equipaments que configuren el PECCat (espais d'art, equipaments escènics i musicals, aquells que no formen part de l'SPEEM, i centres culturals) i que consten en el cens d'equipaments, s'ha simplificat la recollida de dades i s'ha actualitzat les dades que consten al cens.
Més del 60% dels municipis han modificat i actualitzat les seves dades.
D'altra banda, s'ha ampliat i millorat el cens, és a dir, s'ha inclòs noves categories en el cens d'equipaments (galeries d'art, cinemes, sales de concert, etc.), així com s'ha incorporat millores en l'extracció de dades i en l'elaboració dels indicadors sobre l'estat dels equipaments.
Revisió del pla: Ja contemplada pel decret del PECCat 2010-20, on s'inclou l'obligació de revisar-lo al cap de 5 anys.
S'ha convocat una taula d'experts per establir una proposta de revisió del pla.
La primera proposta va ser validada pel Conseller i presentada el 4 de desembre de 2013 al Fòrum de l'SPEEM a Terrassa. (enllaç a la pàgina del II Fòrum del SPEEM).
Redefinició dels estàndards: Actualment s'ha convocat la taula d'experts per establir els nous criteris dels estàndards i s'ha començat a treballar en la redefinició dels estàndards escènics i musicals dins de la Taula Tècnica de l'SPEEM.
Posteriorment es treballarà amb les altres tipologies d'equipaments com els Espais d'Arts Visuals i els Centres Culturals Polivalents, entre altres.
Elaboració d'un nou mapa de necessitats: actualitzar el mapa de necessitats incorporant nous hàbits i usos culturals: Actualment el mapa de necessitats d'equipaments es determina contrastant la realitat del municipi (cens d'equipaments) amb els estàndards (ideal) que ha de tenir cada municipi.
Aquest mapa s'haurà d'actualitzar d'acord amb els nous estàndards i tenint en compte els nous hàbits i usos culturals.
Elaboració del nou document del PECCAT i el seu Decret: El PECCat es compon dels documents següents, que s'hauran de reelaborar:
a) Memòria: la memòria recull la proposta del PECCat amb la descripció del procés de planificació, les definicions, les delimitacions, la metodologia, la determinació de les necessitats i els dèficits, i l'estudi econòmic i financer.
Aquests documents s'hauran d'actualitzar d'acord amb la revisió dels punts anteriors.
Aprovació del Decret i la memòria del PECCAT com a Pla Territorial Sectorial:
El Pla d'Equipaments Culturals té caràcter de Pla Territorial Sectorial.
El procediment de la revisió, a nivell de tràmits, és el mateix que per a l'aprovació del decret.